Dowe speler van Korea maak geskiedenis | Netwerk24
Deur Sportredaksie 20 Augustus 2019 14:49
Lee Duck-hee is 'n baanbreker vir dowe tennisspelers. Foto: Getty Images
Lee Duck-hee het Maandag geskiedenis gemaak toe hy die eerste dowe tennisspeler geword het wat 'n wedstryd in die hoofloting van 'n ATP-toernooi wen.
Dié Suid-Koreaan het Henri Laaksonen (Switserland) in die eerste ronde van die Winston-Salem-Ope met 7-6 (7/4), 6-1 geklop.
Dié 21-jarige het nege kishoue geslaan om die wedstryd ná 'n lang reënonderbreking te wen op die harde bane van Noord-Carolina.
Op tweejarige ouderdom is daar bevind dat Lee doof is. Hy kan gevolglik nie die lynregters se roepe hoor nie en maak staat op tekens en gebare vir sy inligting.
"Mense spot my oor my gebrek en sê ek behoort nie tennis te speel nie," sê Lee.
"Dit is moeilik, maar my vriende en familie help my daardeur en ek wil vir almal wys dat ek dit wel kan doen. My boodskap aan mense wat gehoorgestremd is, is om nie ontmoedig te raak nie. As jy hard probeer, kan jy enigiets vermag."
Hy kom nou in die tweede ronde teen die Pool en derde gekeurde, Hubert Hurkacz, te staan.
Die voormalige voorste wêreldspeler, die Skot Andy Murray, het vir die tweede toernooi agtereenvolgens in die eerste ronde verloor. Murray, wat pas eers weer enkelspel begin speel het ná 'n heupvervanging, is in Noord-Carolina deur die Amerikaner Tennys Sandgren, met 7-6 (10/8), 7-5 uitgeskakel.
Murray het hard geveg om drie stelpunte in die valbylpot te oorleef voordat Sandgren die vierde benut het. In die tweede stel het Murray vroeg sy afslaan verloor en gou met 0-3 agter geraak, voordat hy teruggeveg het.